**Br: 01-1050207-614/22-206 28. januar 2022. godine**

Na osnovu čl. 116 st.1, 2 i 3 i 117 st. 1, 2 i 4 Zakona o sportu („Službeni list CG”, br. 44/18 i 123/21) i čl. 2, 3, 4, 5 i 9 Pravilnika o uslovima, načinu, postupku i kriterijumima za dodjelu sredstava i kontrolu nad realizacijom programa sportskih organizacija („Sl. list CG“ br. 6/22) Uprava za sport i mlade raspisuje

**JAVNI KONKURS ZA SUFINANSIRANJE**

**PROGRAMA SPORTSKIH ORGANIZACIJA U 2022. GODINI**

Pravo učešća na Javnom konkursu (u daljem tekstu: Konkurs) imaju Crnogorski olimpijski komitet (u daljem tekstu: COK), Paraolimpijski komitet Crne Gore (u daljem tekstu: POK) i nacionalni sportski savezi sportova koji su na programu Olimpijskih i Paraolimpijskih igara i sportova koji nijesu na programu Olimpijskih igara, a priznati su od strane Međunarodnog olimpijskog komiteta.

Za učešće na Konkursu potrebno je dostaviti sljedeću dokumentaciju:

1. **popunjen obrazac 1** prijave koji se nalazi u prilogu teksta Konkursa – 2 primjerka **(jedan se predaje u zatvorenoj koverti sa traženom dokumentacijom, a drugi se predaje na arhivi ili pošti uz zatvorenu kovertu)**;
2. **Program sportske organizacije za 2022.godinu**, sačinjen na obrascu 2 koji se nalazi u prilogu teksta Konkursa;
3. **potvrda organa uprave nadležnog za inspekcijske poslove** da protiv sportske organizacije nije pokrenut postupak privremene zabrane obavljanja sportske djelatnosti, **koja nije starija od 20 dana od dana raspisivanja konkursa**;
4. **potvrda organa uprave nadležnog za naplatu poreze** da sportska organizacija nema neizmirenih poreskih obaveza, **koja nije starija od 20 dana od dana raspisivanja konkursa**;
5. **potvrda Centralne banke Crne Gore** da sportskoj organizaciji nijesu blokirani računi, **koja nije starija od 20 dana od dana raspisivanja konkursa**;
6. **izjava predsjednika sportske organizacije** o istinitosti podataka navedenih u prijavi na Konkurs, koja se nalazi u prilogu teksta Konkursa, **ovjerena u skladu sa zakonom.**

Program COK-a i POK-a sadrži:

* narativni opis programa, sa jasno definisanim ciljevima;
* pregled kalendara međunarodnih takmičenja i pripreme pojedinaca i timova u godini za koju se predlaže program;
* pregled kalendara aktivnosti međunarodne saradnje u godini za koju se predlaže program;
* listu sportista za godišnje stipendiranje, uz obrazloženje i program rada za svakog predloženog sportistu pojedinačno u odnosu na uzrasnu kategoriju;
* pregled sredstava obezbijeđenih iz drugih izvora;

Program nacionalnog sportskog saveza sadrži:

* narativni opis programa, sa jasno definisanim ciljevima;
* pregled kalendara međunarodnih takmičenja i pripreme pojedinaca i timova u godini za koju se predlaže program;
* pregled kalendara nacionalnih takmičenja koja će biti organizovana u godini za koju se predlaže program;
* listu sportista za godišnje stipendiranje, uz obrazloženje i program rada za svakog predloženog sportistu pojedinačno u odnosu na uzrasnu kategoriju;
* predlog finansijske podrške sportskim klubovima koji su članovi nacionalnog sportskog saveza, uz obrazloženje i program rada za svaki predloženi sportski klub;
* pregled sredstava potrebnih za zdravstvenu zaštitu, suplementaciju i edukaciju sportista;
* pregled sredstava potrebnih za nabavku sportske opreme;
* program edukacija i obuka za lica koja obavljaju stručne poslove u sportu;
* pregled sredstava obezbijeđenih iz drugih izvora.

 Kriterijumi na osnovu kojih se vrši procjena programa i utvrđivanje visine sredstava koja se dodjeljuju sportskoj organizaciji su:

* da program doprinosi ostvarivanju javnog interesa u određenoj vrsti sporta - do pet bodova;
* da su sportovi na programu Olimpijskih ili Paraolimpijskih igara - do deset bodova;
* da su sportovi koji nijesu na programu Olimpijskih ili Paraolimpijskih igara priznati od strane MOK-a - do pet bodova;
* kategorija sporta, u skladu sa aktom COK-a o kategorizaciji sportova - do 15 bodova;
* učešće i ostvareni rezultati pojedinaca i timova na Olimpijskim ili Paraolimpijskim igrama, svjetskom i evropskom prvenstvu u sportu koji je na programu Olimpijskih ili Paraolimpijskih igara ili u sportu koji nije na programu Olimpijskih igara a priznat je od strane MOK-a, u prethodne četiri godine - do 30 bodova;
* planirano učešće pojedinaca i timova na evropskim i svjetskim takmičenjima u godini za koju se predlaže program - do deset bodova;
* da program doprinosi razvoju takmičarskih kategorija - do pet bodova;
* da program doprinosi zastupljenosti djece u muškoj i ženskoj konkurenciji u toj vrsti sporta - do deset bodova;
* da program doprinosi zastupljenosti žena u toj vrsti sporta - do pet bodova;
* da program doprinosi edukaciji lica koja obavljaju stručne poslove u sportu - do pet bodova;
* jasan i detaljan prikaz sredstava obezbijeđenih iz drugih izvora za realizaciju programa (sopstvena sredstva, sponzori, donatori, poslovni partneri i dr.) - do pet bodova.

 Konkursna dokumentacija podnosi se u zatvorenoj koverti, sa naznakom **„Javni konkurs za sufinansiranje programa sportskih organizacija u 2022. godini”**.

 Osim u štampanoj formi, obrazac 1 i obrazac 2 moraju da budu dostavljeni i u elektronskoj formi (CD i Flesh memorija) u zatvorenoj koverti sa traženom dokumentacijom.

 Ukoliko je prijava na konkurs nepotpuna ili nije dostavljena potrebna dokumentacija, Uprava će o tome obavijestiti podnosioca prijave i ostaviti mu rok od tri dana za otklanjanje utvrđenih nedostataka.

 Ukoliko podnosilac prijave u ostavljenom roku ne otkloni utvrđene nedostatke, Uprava će odbiti prijavu.

 Nakon utvrđivanja formalne ispunjenosti uslova za učešće na konkursu, potpune prijave se dostavljaju komisiji za procjenu programa i utvrđivanje visine sredstava.

Komisija, u roku od 20 dana od dana prijema potpunih prijava sačinjava i Upravi dostavlja izvještaj o procjeni programa, sa predlogom visine sredstava koja se dodjeljuju sportskoj organizaciji za sprovođenje programa.

Na osnovu izvještaja, Uprava donosi odluku o dodjeli sredstava sportskim organizacijama, u roku od deset dana od dana prijema izvještaja od strane Komisije.

Odluka o dodjeli sredstava za sprovođenje programa sportskih organizacija objavljuje se na internet stranici organa državne uprave nadležnog za oblast sporta i Uprvae i na portalu e-uprave.

 Sportska organizacija kojoj odlukom budu dodijeljena sredstva za sprovođenje programa, potpisuje ugovor sa Upravom kojim se preciziraju međusobna prava i obaveze.

Prijave na konkurs dostavljaju se neposredno, predajom na arhivu Uprave za sport i mlade svakog radnog dana od 08:00ʰ do 10:00ʰ i od 12:00ʰ do 14:00ʰ, ili poštom na adresu: Uprava za sport i mlade, ul. Svetlane Kane Radević br. 3, 81 000 Podgorica, **zaključno sa 7. februarom 2022. godine.**

 Obrasci koji su sastavni dio konkursne dokumentacije:

1. Obrazac za prijavu koji predstavlja sastavni dio potrebne dokumentacije preuzeti sa internet stranice: <https://www.gov.me/dokumenta/278c808a-a15e-4c14-935b-6aa8753f3195>
2. Obrazac za izradu programa preuzeti sa internet stranice

<https://www.gov.me/dokumenta/44339ca3-fe95-4e41-a337-b60f5c8b843e>

1. Obrazac izjave o istinitosti podataka navedenih u prijavi za konkurs preuzeti sa internet stranice <https://www.gov.me/dokumenta/8a9d3e00-4684-4747-94d4-b7009a50f59a>